google/wiki40b huggingface dataset:
Charlottetown oljekraftverk

Grand Falls vannkraftverk er et oljekraftverk i havnekvarteret til byen Charlottetown i provinsen Prince Edward Island i Canada. Det har en installert produksjonskapasitet på 112 MW fordelt på 6 turbiner. Brenselkilden er fyringsolje og dieselolje (49 mw). Operatør er energiselskapet Maritime Electric.
Indira Gandhi-prisen

Indira Gandhi-prisen eller Indira Gandhi-prisen for fred, nedrustning og utvikling er en pris som deles ut årlig av Indira Gandhi Memorial Trust i India for å anerkjenne kreative tiltak som fremmer internasjonal fred, utvikling og en mer rettferdig økonomisk verdensorden; sikrer at vitenskapelige resultater brukes til menneskehetens beste, og øker rekkevidden av menneskers frihet. 
Prisen ble etablert i 1986 til minne om statsminister Indira Gandhi som ble drept i 1984. For å bli vurdert må kandidater til prisen ha publisert minst ett verk. Prisen er på 25 lakh (hundre tusen) indiske rupi.
Den internasjonale priskomiteen inkluderer  tidligere prismottakere.
DANIDA

Danish International Development Assistance (DANIDA) er organisert som en administrativ enhet innenfor det danske udenrigsministeriet. Danmark har (per 2010) 15 prioriterte samarbeidsland og yter i tillegg bistand til en rekke andre land i Afrika, Asia, Latin-Amerika, Midtøsten og Øst-Europa. I 2007 var dansk bistand på nærmere 14 milliarder danske kroner eller 0,81 prosent av bruttonasjonalproduktet (BNP).
DS «Eira» (1896)

Historie

I 1888 ble Romsdals Dampskibsselskab stiftet for å drive lokalruter. I 1891 ble lokalruteskipet DS «Eira» innkjøpt. Dette skipet viste seg imidlertid utilstrekkelig, og et nytt og større skip ble kontrahert ved Akers mekaniske verksted i Oslo. I juli 1896 ble det nye skipet overtatt og døpt «Eira».
Etter overtakelsen ble skipet satt inn i lokalruter i Møre og Romsdal. I 1920 ble fylkesrederiet Møre Fylkes Ruteselskap opprettet, og Romsdals Dampskibsselskabs tre skip ble overtatt. Skipet fortsatte i lokalruter, men ble sommeren 1936 benyttet i turistruten Geiranger – Sjøholt – Geiranger.

Andre verdenskrig

Under det tyske angrepet på Norge i april 1940 kom Storkaia i Molde under angrep fra tyske bombefly 15. april. DS «Eira» var i ferd med å legge til, og sprang lekk da en bombe traff kaia like ved. Det lyktes å forhale skipet til en kai med grunnere vann, slik at hun ikke sank helt under vann. Ingen ble skadet i angrepet, og DS «Eira» ble i løpet av noen dager hevet og reparert. Skipet fortsatte i lokalruter, men 24. oktober 1944 ble hun igjen utsatt for flyangrep – denne gangen fra allierte fly. Hun var ved Lepsøyrevet underveis fra Kjerstad via Skjelten til Roald på Sunnmøre, da fem fly gjennomførte et angrep som varte i 20 minutter.
Skipet ble satt på grunn mens flyene beskjøt henne med mitraljøser. Av de 40 ombord ble 13 drept. Etter angrepet kom mange båter fra Lepsøya ut for å hjelpe. De fikk slått inn trepropper i hullene i skroget for å holde skipet flytende. Etter at de døde og sårede var bragt i land, gikk DS «Eira» for egen maskin til Kjerstad. SIS-agenten Erling Rønneberg som rapporterte tyskkontrollert skipstrafikk i området, sendte en kraftig protest mot det som hadde hendt, og truet med å slutte å rapportere til London dersom noe lignende skulle skje igjen.

Etterkrigstiden

Etter krigen fortsatte DS «Eira» i lokalruter i Møre og Romsdal. I 1947 skiftet rederiet navn til Møre og Romsdal Fylkesbåtar (MRF). Skipet var nå blant de eldste i flåten, og var uøkonomisk i drift. I 1954 ble hun solgt til Andreas Aarsæther i Ålesund for å hugges opp.

Skipet

DS «Eira»s tonnasje var ved levering 132,29 bruttoregistertonn og 61,70 nettoregistertonn. Fremdriften ble besørget av en trippel ekspansjon dampmaskin med arbeidstrykk 170 psi som drev en propell. Kjelen hadde to fyrganger og hadde et forbruk på omtrent to hektoliter kull i timen. Oppgitt ytelse var 260 ihk (indikerte hestekrefter, og 39 nhk (nominelle hestekrefter), noe som ga en toppfart på 11,5 knop. Skipet var i 1907 sertifisert for 222 passasjerer i innenskjærs fart. Mannskapet besto samme år av to offiserer, en maskinist, tre dekksfolk, to maskinfolk, og tre i forpleining.
Steinerhøyskolen

Historie

Steinerhøyskolen ble opprettet 1981 i Oslo som Antroposofisk Pedagogisk Seminar for å utdanne lærere til det voksende antall steinerskoler i Norge. Høyskolen er godkjent av Kunnskapsdepartementet som kompetansegivende for arbeid i norske steinerskoler og mottar statsstøtte i henhold til Privathøyskoleloven av 1986; siden 1997 har høyskolen vært 100% statsfinansiert (opp fra 50% i 1983). Høyskolen er organisert som en almennyttig stiftelse med styret som øverste organ. 
l 1990 fikk høyskolen en ny linje for førskolepedagogikk, en treårig utdanning som gir kompetanse for arbeid i steinerbarnehager. Utdanningen kan også tas som fireårig deltidsutdanning. Høsten 2005 etablerte høyskolen to nye studietilbud: Mastergrad i steinerpedagogikk og studieår i billedkunstfag (nå form og farge). 
Siden 1994 har høyskolen holdt til i gamle Berle skole i Professor Dahls gate 30. Masterutdanningen har samlinger på Vidaråsen.
I samarbeid med Alanus University of Arts and Social Sciences utgir høyskolen det akademiske tidsskriftet Research on Steiner Education. Høyskolen er involvert i samarbeid med østeuropeiske land, bl.a. som vertskap for International Waldorf Summer Seminar.
Det engelske navnet er Rudolf Steiner University College.
Stettiner Haff

Stettiner Haff eller Oderlagunen (tysk Oderhaff, Stettiner Haff; polsk Zalew Szczeciński) er en strandsjø på grensen mellom Tyskland og Polen sørvest i Østersjøen. Den ligger ved munningen av elven Oder nord for byene Szczecin og Police.
Mellom Stettiner Haff og Pommernbukten i Østersjøen ligger øyene Usedom/Uznam og Wolin, og tre sund knytter strandsjøen til resten av havet: Peenestrom, Świna og Dziwna. Den har et areal på 687 km² og et gjennomsnittlig dyp på 4 meter. På det dypeste er den bare 6 meter.
I 1880 åpnet kanalen Kaiserfahrt på Usedom, og en vannvei med dybde på 10 meter knyttet lagunen sammen med Østersjøen, slik at større skip kunne komme inn i strandsjøen og havnen i Stettin.
Kanalen er omtrent 12 km lang og 10 meter dyp og ble gravd ut av Det tyske keiserdømmet mellom 1874 og 1880 i regjeringstiden til keiser Vilhelm I. Etter 1945 oppkalte Polen kanalen etter Piast-dynastiet.

Feriested

I dag er det mange passasjerbåter i lagunen, og man kan drive med forskjellige typer vannsport ved mange av strendene i området. I området er det vinranker, en smalsporet jernbane, museum og slott.

Forurensning

Stettiner Haff får tilført store mengder forurensning via elven Oder og eutrofiering er en av konsekvensene. Store konsentrasjoner av aluminium og jernsediment er funnet i elven, noe som fører til brå algevekst i lagunen. Næringsstoffene i strandsjøen varierer riktignok mye gjennom året, og har minket de siste årene.
Étienne Bazeries

Bakgrunn

Étienne Bazeries var ansatt i det ridende politi. I 1863 vervet han seg i den franske hæren. Han kjempet i den fransk-tyske krig og ble tatt til fange. Han klarte å flykte fra tysk fangenskap, forkledt som murer. 
I 1874 ble han forfremmet til løytnant og ble sendt til Algerie året etter. Han returnerte til Frankrike i 1877 og giftet seg med Marie-Louise-Elodie Berthon, som han fikk tre døtre med: Césarine, Fernande og Paule.

Kryptologi

Étienne Bazeries var kommet i kontakt med arbeidet med hemmelig skrift da han, likesom Charles Wheatstone og Playfair, hadde forsøkt å dechifferere kodede meddelelser i dagsavisene. Bazeries klarte å «knekke» kodene og fortalte om dette i offiserskasinoet. 
Han hevdet at han nok skulle klare å dechiffrere de franske militærkodene. Det klarte han også, og Krigsministeriet endret da kodenøkkelsystemet, men allerede før det nye systemet var blitt innført i avdelingene hadde Bazeries knekket den nye koden også.
Bazeries ble da tilordnet utenriksministeriets chifferbyrå. På denne tiden begynte han også å interessere seg for gamle og historiske kodemeldinger. Han klarte å deschiffrere gamle tekster skrevet på kong Ludvig XIVs tid. Blant disse meldinger var også et kodet med Grand Chiffre, og i klarteksten som  Bazeries fikk frem, fikk han belegg for at den mystiske Mannen med jernmasken kunne ha vært Vivien de Bulonde.
I 1891 presenterte  Bazeries sin sylinder for de franske militære myndighetene, et system for automatisk chiffering på samme vis som Jefferson-valsen.
Under Dreyfussaken klarte han å dechiffrere det såkalte Panizzardi-telegrammet, men ettersom den fremkomne teksten ikke belastet den arresterte artillerikapteinen Alfred Dreyfus, ble hans oversettelse lagt til side av oppdragsgiverne hans og underslått i den hemmelige rettssaken mot Dreyfus.
Buprestis rustica

Utseende

En middelsstor (13-19 mm), litt flat, bronsefarget til blålig metallisk praktbille, dekkvingene med regelmessige punktrekker. Antennene er omtrent så lange som hodet og thorax til sammen. Pronotum er trapesformet, overflaten jevn, middels grovt og ganske tett punktert og blank. Dekkvingene har regelmessige, ganske dype punktrader, overflaten virker litt bølgende. Beina er mørke.

Levevis

Larvene utvikler seg på døende trær og stubber av gran og edelgran. Larveutviklingen tar 2-3 år. De voksne billene er aktive fra juni til september og flyr gjerne i solskinn. Arten er ikke regnet som skadelig på noen måte.

Utbredelse

Arten er utbredt i hele Europa bortsett fra Island og Portugal, og også i Nord-Asia. I Norge finnes den på Østlandet.
N'te gang

N'te gang er et musikkalbum med Terje Nilsen, utgitt i 2005.
Tornerai

Tornerai er en italiensk populærmusikksang med melodi av Dino Olivieri og tekst av Nino Rastelli. Den ble skrevet i 1933. Fransk tittel er «J'attendrai». Den franske teksten ble skrevet av Louis Potérat. Sangen ble spilt inn på plate i fransk versjon av Rina Ketty i 1938.
Den har også blitt spilt inn på plate på tysk under tittelen «Komm zurück» og på tsjekkisk som «Vérim vám».
Den oppnådde stor popularitet i sin tid. Sangen har siden kommet til å bli sett på som symbolsk for starten på den andre verdenskrig.

Dalida

En nyere versjon har blitt spilt inn på plate av Dalida. Den ble utgitt på hennes album J'attendrai i 1975. Året etter gjorde hun en coverversjon av sangen igjen på sitt discoalbum Coup de chapeau a passé.

Andre artister og anvendelser i populærkulturen

Rina Kettys versjon var med i den tyske spillefilmen Ubåten (Das Boot) med Jürgen Prochnow i hovedrollen. Kommandanten spilte den over intercomen kort etter at ubåten forlater havnen.
Introen til «J'attendrai» høres også i sovekvarterene i undergrunnsbrakkene i Fort Eben-Emael. Rommet viser besøkende hvordan sovekvarterene til vanlige soldater så ut i 1940, da Belgia ble angrepet av det nasjonalsosialistiske Tyskland.
«J'attendrai» var hovedsangen i Arch of Triumph, en film fra 1984 med Anthony Hopkins og Lesley-Anne Down i hovedrollene.
«J'attendrai» har blitt spilt inn på plate av den legendariske jazzgitaristen Django Reinhardt og av Tino Rossi.
En innspilling av «J'attendrai» med Jean Sablon var med i spillefilmen Et godt liv (A Good Life) fra 2006.
Rina Kettys innspilling ble anvendt i begynnelsen av dokumentarfilmen My Enemy's Enemy fra 2007, om livet til Klaus Barbie og rettssaken mot ham.

Norske versjoner

Signaturen A.G. har skrevet en norsk tekst. Victor Skaarup har skrevet en dansk tekst som en annen av de norske bygger på. Begge versjonene bærer tittelen «Kun for deg».

Listeplassering

Dalidas versjon fra albumet Coup de chapeau a passé kom på den nederlandske singlelisten 21. februar 1976 og lå der i fire uker. Den lå som best som nummer ni i én uke.
Meerut

Etymologi

Byens navn kan ha begynt med "Maya Rashtra", hovedstaden i kongedømmet til Mandodaris far og Ravanas svigerfar Mayasura. Dette navnet har så mutert til Mairashtra, Mai-dant-ka-khera, Mairaath og til slutt Meerut.

Historie

Etter de arkeologiske utgravningene på ‘Vidura-ka-tila’ i 1952, bare 23 mil fra Meerut, ble det funnet ut at byen var rester av den tidligere byen Hastinapur, hovedstaden i Kauravas og Pandavas, som ble til etter oversvømmelsene av Ganges.
Men allerede før den vediske perioden hadde Meerut en bosetning kalt Alamgirpur. Det var også den østligste bosetningen i Induskulturen.
I sin tid var Meerut et slags sentrum for buddhismen. Dette anslås til å være fra ca. år 273 f. Kr. til 232 f.Kr., og dette blir bevist ved at man har funnet buddhistiske strukturer nær byen Jarna Masjid.
Louis Jacoby

Poesiparken

Louis Jacoby var initiatvitaker til prosjektet Poesiparken, en visjon som gikk ut på å plassere dikt og sitater bl.a. hugget inn i larvikitt rundt om i Larvik by. I dag er det nesten 100 installasjoner i byen, diktstier og en kjærlighetstunnel med vakre kjærlighetsdikt. Larvik er blitt en by som snakker med sine innbyggere - fra vegger og installasjoner.
Det arrangeres egne poesivandringer i regi av Poesiparkens Venner. Parken er dannet i akser Fra sentrum ned til Fritzøe Brygge og Hammerdalen, langs strandpromenaden til Tollerodden og helt ut til Revstien ved Lågens munning
Prosjektet har mottatt enstemmig støtte i Larvik kommunestyre.
Norsk kulturråd bevilget i første omgang 150 000 kroner til Poesiparken i Larvik. Det er Litteraturutvalget i Norsk kulturråd som behandlet søknaden fra Larvik.
Siden er det stort sett det lokale næringslivet som har finansiert det hele. I 2018 bidro kommunen med 900 000 over en fireårsperiode. Vestfold fyke initierte i 2014 Larvik som Norges Poesihovedstad, bl.a. basert på Poesiparkens suksess. Poesiparken har fått en søsterpark i Fredrikshavn under samme logo. Parken er i stadig utvikling.
Piešťany

Historie

På grunn av god tilgang på vilt, og kildene som ikke frøs om vinteren, har området vært bebodd i uminnelige tider. Piešťany ble først nevnt i skriftlige kilder i 1113 med navnet Pescan. De helbredende kildene var populære allerede i middelalderen, og trakk til seg adelen fra Ungarn, som også tok området i eie. I 1822 ble de første spa-bygningene reist.
I 1945 fikk Piešťany bystatus. I Tsjekkoslovakias kommunistiske periode etter krigen, var kildene stengt for vanlige besøkende. Det var kun etter henvisning fra lege at man fikk komme hit.
Piešťany har tiltrukket seg mange berømtheter, bl.a. Beethoven. I 1917 planla sentralmaktenes monarker krigsstrategien i byens Thermia Palace hotell.

Næringsliv

Piešťany har en historie med elektronikk-industri, men denne er nå nedlagt eller flyttet. Ellers dreier byens liv seg stort sett om spaene.

Kurbadene

De varme kildene finnes på en øy i elva Váh. Vannet kommer fra 2000 m. dybde, og holder en temperatur på 67-69 °C. Vannet brukes både som helbredende drikke, bad og gjørmebad. På øya ligger flere store hoteller og parker, og også et offentlig bad.
Pyrrharctia isabella

Utseende

…
Enkelte arter bjørnespinnere i delgruppen Arctiinae kan kanskje forveksles med andre sommerfugler, kanskje særlig andre arter i gruppen Noctuoidea.  Men de kan skilles fra disse ved de to duftkjertlene hunnene har like ved eggleggingsåpningen, helt bakerst på bakkroppen. Samt at mange av artene har en bakkropp i rødt eller orange med mørke flekker.  Mens høreorgan (Tympanalorgan) på siden av brystet (metathorax) er felles for gruppen Noctuoidea.

Levevis

…
Pyrrharctia isabella   tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er ofte radikalt forskjellige fra de  voksne, både i levevis og i kroppsbygning. Mellom larvestadiet og det voksne stadiet er et puppestadium, en hvileperiode, der bjørnespinnerens indre og ytre organer endres. I hvilestadiet ligger puppen i en kokong larven har spunnet. Kokongen er ofte delvis gjennomskinnelig spunnet og består også ofte av noe av larvens hårbekledning.

Utbredelse

Pyrrharctia isabella finnes i nord Amerika,  finnes ikke i Norden.
2MASS

Two Micron All-Sky Survey (2MASS) var en undersøkelse av hele himmelen i tre infrarøde bølgeband rundt 2 mikrometer (μm): J (1.25 μm), H (1.65 μm), og Kₛ (2.17 μm). Observasjonene for undersøkelsene ble tatt mellom 1997 og 2001, ved Mt. Hopkins i Arizona for den nordlige halvkule og Cerro Tololo Inter-American Observatory i Chile for den sørlige halvkule.
T.D. Jakes

Bakgrunn

Thomas Dexter Jakes ble født i South Charleston, Vest-Virginia Allerede som barn var han kjent i sitt nabolag som «bibelgutten». Han ble fortalt at han aldri ville være i stand til å preke på grunn av at han lespet.
Jakes ble pastor kort tid etter sin fars død, og startet sin egen menighet i Montgomery, West Virginia i 1979. Han ble fulltids pastor fra 1982, og i løpet av de første ti årene vokste menigheten til over 1 000 personer. 
I en alder av 38, i 1995, ble Jakes tv-pastor, og året etter, i 1996 stiftet han The Potter's House in Dallas, Texas. Kirken bestod først av rundt 50 familier som flyttet med han. I løpet av 12 år vokste menigheten til over 30 000 medlemmer.
20. april

Navnedag

Kjellaug, Kjellrun
Serial Line Internet Protocol

Serial Line Internet Protocol (SLIP) er en innkapsling av internettprotokollen slik at den kan arbeide over serielle porter og modem-forbindelser. Den er dokumentert i RFC 1055. På personlige datamaskiner har SLIP for det meste blitt erstattet av Point-to-Point Protocol (PPP), som er bedre konstruert, som har flere egenskaper og som ikke krever at IP-adressens konfigurasjon blir satt før den blir etablert. På mikrokontrollere er likevel SLIP den foretrukne måten å innkapsle IP-pakker på grunn av dens svært lave forbruk.
Tallinna Sadam

Tallinna Sadam (Tallinn Havn, Port of Tallinn) er et estisk selskap som eier og drifter fem havner. To havner er i Tallinn – passasjerhavnen Vanasadam (Old City Harbour) og lasthavnen Paljassaare – og tre havnen uten Tallinn. De er dyphavnen i Muuga och lasthavnen i Paldiski (Paldiski South Harbour) i fylket Harjumaa, og cruisehavnen i Saaremaa.
Havneselskapet er statlig aksjeselskap og virker som landlordhavn. Det har bygget nye kaier for oljeterminaler, for nye kjølelagre og containerterminal osv. Det er også anlagt en industripark ved dyphavnen i Muuga.
I 2008 var omsetningen i Tallinn Havn på 74,8 millioner euro, i 2009 på 81 millioner euro.
This Mortal Coil

This Mortal Coil var et samarbeid mellom musikere assosiert med plateselskapet 4AD. Grunnleggerne av plateselskapet, Ivo Watts-Russell og John Fryer var de eneste offisielle bandmedlemmene. Flere av musikknumrene var coverversjoner av psykedelisk- og folkrock fra 1960 og 70-tallet.
Kammer (våpen)

Et kammer er bakerste del av løpet som omslutter drivladningen til et skytevåpen. I moderne skytevåpen vil kammeret omslutte hylsa til patronen. Kammeret er forsterket, slik at trykket som blir laget når kruttet i patronen antennes, ikke skal sprenge hylsa eller løpet, men skyte prosjektilet ut igjennom løpet istedenfor.
På forladere som bombekastere og eldre våpentyper er kammeret avstengt bak, og drivladning og prosjektil må lades via løpet. På bakladere er baksiden av kammeret tilgjengelig via en lademekanisme, slik at ammunisjonen kan lades direkte inn i kammeret. Revolvere har ikke kammer i egentlig forstand, men derimot flere kamre i sylinderen, hvor patronene settes i. Repetervåpen vil gjerne ha et sluttstykke som utgjør bakveggen og noen ganger deler av sideveggene i kammeret når mekanismen er lukket.
Najran

Najran (arabisk: نجران, Naǧrān) er en by i sørvestre Saudi-Arabia, hovedstad for provinsen med samme navn. Den ligger nær grensen til Jemen og hadde 298 288 innbyggere ved folketellingen i 2010.
Najran ligger i en oase i et fruktbart område, og har daddel- og kornproduksjon samt kvegdrift.
Under eldre tider var byen en viktig produsent av myrra og virak som ble solgt til Midtøsten og middelhavslandene.
Islam favner alle byens innbyggere, med de sjiittiske ismailitter som største enkeltgruppering. Sunnier av hanbali, shafi'i, og maliki-retningene er nest største segment. Den minste etnoreligiøse gruppen er zaydi-sjiaene.
I førismailittisk tid var det både jøder og kristne i byen.
BRA-veien

BRA-veien eller B R A veien (sistnevnte stavemåte er den offisielle, selv om den ikke følger vanlige skriveregler for norsk) er den vestlige biten av Haldens ringveisystem, som omgir byen på tre kanter og holder seg oppe på høydedragene, med stikkveier som går inn mot den lavereliggende bykjernen.
Det finnes to forskjellige forklaringer på navnet. Den mest sannsynlige er at store deler av veitraseen følger den gamle kirkeveien mellom kirkesognene Berg, Rokke og Asak i tidligere Berg herred, nå Halden. Den alternative forklaringen er at det meste av veien går over eller Bak RA'et.
Idag tar BRA-veien av fra riksvei 204 (fra E6 og inn til Halden), ved Høgskolen i Østfold, ved Remmen. Den utgjør nå fylkesvei 921. Veien går nordøst- og østover gjennom strøkene Karrestad, Brødløs, Hjortsberg og Grimsrødhøgda, der veien bytter navn før den fortsetter mot Veden og Tistedal. 
BRA-veien skifter navn før Tistedal, men ringveien i seg selv fortsetter over Øberg til fylkesvei 22 på Iddesletta.
Kelly Gallagher

Idrettskarriere

Gallaghers første ledsager var Claire Robb, og disse deltok i Winter Games New Zealand i august 2009, der hun vant sitt første internasjonale renn; hun vant storslalåm og slalåm. De trente sammen videre, og satset mot Paralympiske vinterleker 2010 i Vancouver i Canada. Der kom de på 4.-plass i storslalåm og 6.-plass i slalåm. 
Hun brakk foten i oktober 2010. På slutten av 2010 byttet hun ledsager, og begynte å trene sammen med Charlotte Evans. Sammen deltok de i Europacupen i 2011, og også ved Alpin-VM 2011 i Sestriere. I Europacupen 2010/11 vant de europacupfinalen i La Molina i Spania i mars 2011, og kom på 3.-plass sammenlagt i Europacupen 2010/11, bak Henrieta Farkasova og Aleksandra Frantceva. De vant både slalåm og storslalåm sammenlagt ved Europacupen 2010/11. Ved VM 2011 kom de på 2.-plass i slalåm og 3.-plass i storslalåm. 
Ved europacupen i 2011/12 vant hun utfor sammenlagt, og hun kom på delt 2.-plass i superkombinasjonen og delt 3.-plass i slalåm. Aleksandra Frantceva vant begge disse disiplinene. Hun kom for øvrig på 4.-plass i super-G og storslalåm, og hun kom på 2.-plass i europacupen total, i klassen for synshemmede. Hun deltok kun i storslalåm ved verdenscupen 2011/12, og sanket der 110 verdenscuppoeng, som holdt til 5.-plass i denne disiplinen. Dette holdt også til 5.-plass i verdenscupen sammenlagt. 
Gallagher og Evans deltok ved VM i alpint for funksjonshemmede 2013 i La Molina. Der kjørte hun inn til 2.-plass i super-G og superkombinasjonen, og 3.-plass i utfor og storslalåm. Hun fullførte ikke i slalåm. Hun vant super-G sammenlagt i europacupen 2012/13, og kom på 2.-plass i utfor og storslalåm, bak Farkasova. I slalåm kom hun på 4.-plass. I verdenscupen sammenlagt endte hun dermed på 2.-plass. Samme sesong deltok de også i verdenscupen 2012/13, og kom på 3.-plass i storslalåm, 4.-plass i utfor og 5.-plass i slalåm. Sammenlagt kom hun på 4.-plass. 
Hun deltok ved Paralympiske vinterleker 2014 i Sotsji i Russland, igjen med Charlotte Evans som ledsager. Her vant hun super-G, og fikk med det sin første paralympiske medalje. Hun kom på 6.-plass i utfor, men falt og kom ikke i mål både i superkombinasjon og storslalåm.
USNS «John Ericsson» (T-AO-194)

Historie

USNS «John Ericsson» er det åttende skipet i Henry J. Kaiser-klassen. Kjølen ble strukket ved Sun Shipbuilding & Drydock Company i byen Chester i Pennsylvania den 15. mars 1989. Sjøsettingen fant sted 21. april 1990, og den 18. mars 1991 ble skipet satt i tjeneste med den amerikanske marinen. Skipet betjenes av et sivilt mannskap under kontroll av Military Sealift Command, som er en organisasjon som hører under den amerikanske marinen.
I mars 2014 ble USNS «John Ericsson» sendt til Siambukten og Sørkinahavet med drivstoff og forsyninger for å støtte USS «Pinckney», som deltok i letingen etter det savnede ruteflyet Malaysia Airlines Flight 370.